Даниил Хармс
Улично произшествие

Превод от руски: Ася Григорова, 2001

chitanka.info

Веднъж някакъв човек скочи от трамвая, но толкова тромаво, че попадна под автомобил.

Уличното движение спря и един милиционер се захвана да изяснява как е станало това нещастие.

Шофьорът дълго му обясняваше, сочейки с пръст предните колела на автомобила.

Милиционерът попипа колелата и записа нещо в тефтерчето си.

Наоколо се събра доста многобройна тълпа.

Някакъв гражданин с мътни очи през цялото време падаше от крайпътния камък.

Една дама непрекъснато фиксираше друга дама, а тя от своя страна все зяпаше първата дама.

След това тълпата се разпръсна и уличното движение се възстанови.

Само гражданинът с мътните очи още дълго се катереше и падаше от крайпътния камък, но най-после и той прекрати това свое занимание.

В това време някакъв човек, нарамил току-що купен, както се виждаше, стол, падна под трамвая.

Милиционерът цъфна отново, пак се събра тълпа и уличното движение спря, а гражданинът с мътните очи пак започна да пада от крайпътния камък.

Е, после всичко отново се оправи, а Иван Семьонович Карпов дори се отби в гостилницата.

10 януари 1935 година

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.